III. FANNI O‘QITISHDA ZAMONAVIY YONDASHUVLAR

3.2. “Ona tili va adabiyot darslari samaradorligini xalqaro baholash dasturi (PISA) asosida oshirish” moduli 

1-mavzu: Ona tili va adabiyot darslarida oʻquvchilarning funksional savodxonligini rivojlantirishda “Rasmli-timsolli-moddiy”  yondashuvdan foydalanish

Reja:
1. PISA xalqaro baholash dasturining mazmun-mohiyati
2. Funksional savodxonlik tushunchasi va uning ona tili va adabiyotdagi o‘rni
3. “Rasmli – timsolli – moddiy” yondashuvdan foydalanish
4. Amaliy jarayonda qo‘llash (adabiyot darslari misolida)


    Bugungi globallashuv va raqamli jamiyat sharoitida ta’lim sifati va samaradorligini baholashda xalqaro mezonlar muhim ahamiyat kasb etmoqda. Ayniqsa, o‘quvchilarning o‘qish savodxonligi, tanqidiy fikrlash, matn bilan ishlash, axborotni tahlil qilish va hayotiy vaziyatlarda qo‘llash kompetensiyalarini aniqlashda PISA (Programme for International Student Assessment) xalqaro baholash dasturi yetakchi o‘rin egallaydi.
     Mazkur ma’ruza ona tili va adabiyot darslarini PISA talablariga mos tashkil etish, dars samaradorligini oshirish hamda o‘quvchilarda funksional savodxonlikni shakllantirish masalalariga bag‘ishlanadi.

I. PISA xalqaro baholash dasturining mazmun-mohiyati
PISA- Iqtisodiy hamkorlik va taraqqiyot tashkiloti (OECD) tomonidan har uch yilda bir marta o‘tkaziladigan xalqaro tadqiqot bo‘lib, 15 yoshli o‘quvchilarning:
-o‘qish savodxonligi,
-matematik savodxonligi,
-tabiiy fanlar savodxonligi darajasini baholaydi.

 O‘QISH SAVODXONLIGI (Reading Literacy)
    PISA talqinida o‘qish savodxonligi — bu o‘quvchining yozma matnlarni anglash, ulardan foydalanish, tahlil qilish, baholash hamda hayotiy vaziyatlarda qo‘llash qobiliyatidir. Bu tushuncha faqat matnni o‘qish yoki mazmunini qayta aytish bilan cheklanmaydi, balki o‘quvchining tanqidiy va reflektiv fikrlashini ham qamrab oladi.
O‘qish savodxonligining asosiy komponentlari:
1. Axborotni topish va ajratib olish. O‘quvchi matndan kerakli ma’lumotni aniqlaydi, asosiy va ikkinchi darajali axborotni farqlaydi, aniq faktlarni topa oladi.
2. Tushunish va talqin qilish. Matn mazmunini anglaydi, yashirin ma’no va muallif pozitsiyasini tushunadi, sabab–oqibat munosabatlarini aniqlaydi.
3. Tahlil qilish va baholash. Matn mazmunini tanqidiy baholaydi, dalillarni solishtiradi, matndagi fikrlarning ishonchliligini aniqlaydi.
4. Refleksiya va qo‘llash. Matndan olingan axborotni shaxsiy tajriba va hayotiy vaziyatlar bilan bog‘laydi, xulosalar chiqaradi va amalda qo‘llaydi.
Xalqaro baholash dasturlarining ona tili va adabiyot darslaridagi ahamiyati shundaki, u turli janrdagi matnlar bilan ishlashni, ochiq va muammoli savollar orqali fikrlashni rivojlantirishni, matn asosida munozara va yozma ishlarni tashkil etishni o‘rgatadi.

MATEMATIK SAVODXONLIGI (Mathematical Literacy)
   Matematik savodxonlik -bu o‘quvchining matematik bilimlarini real hayotiy vaziyatlarda aniqlash, qo‘llash va asoslash qobiliyatidir. PISA matematika fanini formulalarni yodlash emas, balki muammoni matematik modellashtirish vositasi sifatida baholaydi.
Matematik savodxonlikning asosiy jarayonlari:
1. Muammoni tushunish va matematik ifodalash. Real vaziyatni matematik modelga aylantirish, o‘zgaruvchilarni aniqlash, shartni to‘g‘ri tushunish.
2. Matematik yechimni ishlab chiqish. Kerakli formulalar, usullar va algoritmlardan foydalanib hisoblash ishlarini bajarish.
3. Natijani talqin qilish va baholash.Olingan yechimni real vaziyatga mosligini tekshirish, mantiqiy xulosa chiqarish.
Matematik savodxonlikni rivojlantirish yo‘llari quyidagilar:
-hayotiy masalalar (moliyaviy savodxonlik, o‘lchash, rejalashtirish);
-jadval, grafik va diagrammalar bilan ishlash;
-bir nechta yechimga ega bo‘lgan masalalar.

TABIIY FANLAR SAVODXONLIGI (Scientific Literacy)
   Tabiiy fanlar savodxonligi-bu o‘quvchining ilmiy bilimlardan foydalanib hodisalarni tushuntirish, muammolarni aniqlash va ilmiy dalillar asosida xulosa chiqarish qobiliyatidir. PISA bu yo‘nalishda o‘quvchining ilmiy tafakkuri va tadqiqotchilik ko‘nikmalarini baholaydi.
Tabiiy fanlar savodxonligining asosiy yo‘nalishlari quyidagilar:
1. Ilmiy hodisalarni tushuntirish.Tabiatdagi jarayon va hodisalarning ilmiy asoslarini izohlash, tushunchalarni to‘g‘ri qo‘llash.
2. Ilmiy tadqiqotni loyihalash va baholash.Faraz ilgari surish, tajriba rejasini tuzish, kuzatish va natijalarni tahlil qilish.
3. Dalillarni ilmiy asosda talqin qilish. Grafik, jadval, diagrammalardagi ma’lumotlarni tahlil qilish va xulosa chiqarish.
Tabiiy fanlar savodxonligini shakllantirishda:
-tajriba va kuzatishlarga asoslangan topshiriqlar;
-ekologik va ijtimoiy muammolarni ilmiy tahlil qilish;
-fanlararo integratsiya (STEAM) muhim ahamiyatga ega.
   O‘qish savodxonligi PISA talqinida- bu shaxsning yozma matnlarni tushunishi, ulardan foydalanishi, tahlil qilishi, baholashi va shaxsiy maqsadlari hamda jamiyat hayotida faol ishtirok etishi uchun qo‘llay olish qobiliyatidir. Bu yondashuv an’anaviy “matnni qayta so‘zlash” dan farqli ravishda amaliy, hayotiy va kompetensiyaviy xarakterga ega.
      Bu darajalar Bloom taksonomiyasi bilan uyg‘un holda ona tili va adabiyot darslarida joriy etilishi lozim. Dars samaradorligini oshirishda PISA  usulida yondashuv yaxshi natija beradi.
II.Funksional savodxonlik tushunchasi va uning ona tili va adabiyotdagi o‘rni
Funksional savodxonlik — bu o‘quvchining matnni anglash,axborotni tahlil qilish, uni real hayotda qo‘llash,qaror qabul qilish qobiliyatlarining majmuidir. Ona tili va adabiyot darslarida funksional savodxonlikni quyidagicha talqin qilish mumkin.
-matn mazmunini tushunish;
-muallif g‘oyasini anglash;
-til birliklarining vazifasini aniqlash;
-o‘z fikrini og‘zaki va yozma bayon qilish orqali shakllantiriladi.
III. “Rasmli – timsolli – moddiy” yondashuvdan foydalanish
 Bugungi ta’lim jarayonida ona tili va adabiyot fanlarining asosiy vazifasi — o‘quvchini faqat nazariy bilimlar bilan qurollantirish emas, balki ularni hayotiy vaziyatlarda qo‘llay olish, ya’ni funksional savodxon shaxs sifatida shakllantirishdan iborat. Xalqaro baholash dasturlari (PISA, PIRLS) natijalari ham o‘quvchining matnni o‘qib tushunishi, tahlil qilishi, xulosa chiqarishi va fikrini asoslab bera olishini ustuvor ko‘rsatkich sifatida belgilaydi.
Ona tili darslarida rasmli yondashuv- bu matn mazmuniga mos rasm asosida savollar, rasmga qarab gap yoki matn tuzish, rasm asosida til birliklarini aniqlash hisoblanadi.
Timsolli yondashuv-so‘z, gap va matnning sxematik modeli,til hodisalarini belgilar orqali ifodalash,grammatik tushunchalarni jadval va diagrammalar orqali tushuntirish.
Moddiy yondashuv-rolli o‘yinlar,matn asosida hayotiy vaziyatni sahnalashtirish, yozma va og‘zaki amaliy topshiriqlar.
Adabiyot darslarida yondashuvdan foydalanish
Rasmli-asar qahramonlari tasviri,voqea rivojini rasm orqali ifodalash.                          Timsolli-syujet chizig‘i sxemasi, qahramon xarakteri modeli.
Moddiy-munozara, debat,insho, esse, ijodiy loyiha.
Yondashuvning funksional savodxonlikni rivojlantirishdagi ahamiyati shuki, o‘quvchilarning matn bilan ishlash kompetensiyasini oshiradi, tanqidiy va ijodiy fikrlashni rivojlantiradi, PISA talablari asosida baholashga tayyorlaydi. Baholash va fikr-mulohaza berish formatif baholash,mezon asosida baholash yoki  o‘zini baholash va refleksiya kabi  baholash turlarini qo‘llash mumkin. 
“Rasmli – timsolli – moddiy” yondashuv mohiyati
Ushbu yondashuv 3 bosqichli didaktik zanjir asosida tashkil etiladi:
1.Rasmli bosqich. Bunda o‘quvchi ko‘radi → tasvirlaydi → tushunadi.
2.Timsolli bosqich.Bunda o‘quvchi belgi, ramz, sxema orqali fikrlaydi → umumlashtiradi.
3. Moddiy bosqich.O‘quvchi ushlab ko‘radi, joylashtiradi, modellashtiradi → amalda bajaradi.
   Bu ketma-ketlik o‘quvchining abstrakt tafakkurga o‘tishini yengillashtiradi va bilimni mustahkamlaydi.
  Bularni amaliy jarayonda quyidagicha qo‘llash (ona tili darslari misolida) mumkin.

IV.Amaliy jarayonda qo‘llash (adabiyot darslari misolida)
“Qahramon xaritasi” (moddiy model) metodi
Bu metod badiiy asarni “o‘qib berish”dan “anglab yetish va hayotga bog‘lash” bosqichiga olib chiqadi. O‘quvchi qahramon taqdirini tahlil qilish orqali o‘z hayotiy qarashlarini shakllantiradi Bu badiiy asardagi qahramonni vizual (rasmli), timsolli (belgili) va moddiy (qo‘l bilan ishlanadigan) elementlar orqali tahlil qilishga asoslangan metod bo‘lib, o‘quvchining funksional savodxonligini, tanqidiy va ijodiy fikrlashini, og‘zaki va yozma nutqini, badiiy asarni tahlil qilish kompetensiyasini rivojlantirishga xizmat qiladi.
  Metod o‘quvchini tayyor tahlilni qabul qiluvchi emas, balki mazmun yaratuvchi subyektga aylantiradi.
Metodning maqsadi-badiiy qahramon obrazini chuqur va tizimli tahlil qilish, qahramon xatti-harakatlarini sabab–oqibat asosida tushuntirish, o‘quvchilarning hayotiy xulosa chiqarish ko‘nikmasini rivojlantirish, PISA talablari asosida matn bilan ishlash kompetensiyasini shakllantirish.
Metodning vazifalari-asar mazmunini tushunish va qayta ishlash, qahramonning xarakterini dalillar bilan asoslash,badiiy matnni hayotiy vaziyat bilan bog‘lash, og‘zaki va yozma nutqni rivojlantirishdir.
Metodning qo‘llanish sohasi-ona tili yoki adabiyot fanlarining 5–9-sinf o‘quvchilarining  (A2–A2+), moslashtirib B1 darajada ham qo‘llash mumkin.                Dars turlari-yangi mavzuni mustahkamlash, badiiy asarni tahlil qilish, umumlashtiruvchi dars, ijodiy ishlash darsi.
Kerakli jihozlar (moddiy model)-qahramon rasmi yoki nomi yozilgan kartochka (markaz uchun), rangli kartochkalar (har biri alohida maqsadda), markerlar, A3 formatdagi qog‘oz yoki doska,magnit yoki skotch.
 Kartochkalar rangiga qarab:
🔵 Ko‘k – xatti-harakat          🟢 Yashil – xarakter
🟡 Sariq – muammo               🔴 Qizil – xulosa / baho
Metodning amalga oshirish bosqichlari (to‘liq jarayon)
1-bosqich. Motivatsiya (3-5 daqiqa)
O‘qituvchi savol beradi: “Bu qahramon kim?” “U sizga yoqdimi yoki yo‘q? Nima uchun?”kabi. Maqsad -o‘quvchini fikrlashga jalb qilish.
2-bosqich. Markazni aniqlash (2 daqiqa)
Doskaning o‘rtasiga qahramon rasmi yoki ismi joylashtiriladi. O‘quvchilar e’tibori markazga jamlanadi. Bu esa vizual tayanch nuqta hisoblanadi.
3-bosqich. Xatti-harakatlarni aniqlash (5 daqiqa)
O‘quvchilar:asardan qahramonning asosiy harakatlarini topadi, har birini ko‘k kartochkaga yozadi, markaz atrofiga joylashtiradi.
Masalan: “yolg‘on gapirdi”, “do‘stiga yordam berdi”kabi.
4-bosqich. Xarakter xususiyatlarini belgilash (5 daqiqa)
Har bir harakat asosida xarakter sifatlari aniqlanadi, yashil kartochkalarda ifodalanadi. Masalan: jasur, mas’uliyatli, beparvo.
5-bosqich. Muammo va ichki kechinmalar (5 daqiqa)
Qahramon duch kelgan muammo yoki ziddiyat aniqlanadi, sariq kartochkada ifodalanadi. Bu bosqich tanqidiy fikrlashni rivojlantiradi.
6-bosqich. Xulosa va baholash (5 daqiqa)
O‘quvchilar qahramon xatti-harakatiga baho beradi, qizil kartochkaga xulosa yoziladi:
“Men bu qahramon o‘rnida bo‘lsam…”
“Bu qahramon menga shuni o‘rgatdi…” kabi
Bu – funksional savodxonlikning eng muhim bosqichi hisoblanadi.
Metodning funksional savodxonlikka ta’siri

	T/r
	Ko‘nikma
	Rivojlanish yo‘li

	1
	O‘qib tushunish
	Matndan dalil topish

	2
	Tahlil qilish
	Harakat–xarakter bog‘lanishi

	3
	Fikr bildirish
	Og‘zaki va yozma izoh

	4
	Hayotga tatbiq
	Xulosa chiqarish



Baholash mezonlari (rubrika)

	T/r
	Ko‘rsatkich
	Ball

	1
	Matndan dalil keltirish
	3

	2
	Xarakter tahlili
	3

	3
	Mantiqiy xulosa
	2

	4
	Nutq ravonligi
	2



Metodning afzalliklari
- o‘quvchi faol ishtirok etadi;
-abstrakt tahlil soddalashadi;                       
- har bir o‘quvchi fikri qadrlanadi;
- PISA va DTS talablariga mos;
- baholash shaffof bo‘ladi

V.Xulosa
“Rasmli – timsolli – moddiy” yondashuv ona tili va adabiyot darslarida o‘quvchilarning funktsional savodxonligini rivojlantirishda samarali pedagogik model hisoblanadi. Ushbu yondashuv o‘quvchini faol, mustaqil va tanqidiy fikrlovchi shaxs sifatida shakllantirishga xizmat qiladi.

